Christina Olumeko (ALT), 2024-09-10:
Tak for ordet.
Regeringen har fremsat deres forslag til finanslov for 2025.
Det er et finanslovsforslag, som vi i Alternativet har svært ved at glæde os over.
Det er også et finanslovsforslag, som vi umiddelbart synes det er lidt svært at blive meget vrede over, for mest af alt er det et finanslovsforslag, der ikke har særlig mange store armbevægelser i hverken den ene eller den anden retning.
Regeringen, som kalder sig selv et arbejdsfællesskab, kan vist efterhånden kalde sig selv et driftsselskab, for det er det, regeringen gør: Regeringen drifter videre.
Og det er ærgerligt, for vi har brug for en finanslov, der gentænker vores samfund; vi har brug for en finanslov, der investerer i mennesker og jordkloden, i hvert fald hvis det står til Alternativet, og det fik vi ikke den her gang.
Der er meget, meget få nye tiltag i finanslovsforslaget, men her er nogle af de nedslag, som vi i Alternativet og jeg som finansordfører har hæftet mig ved.
Først er der det grønne område, som vi kerer os meget om i Alternativet.
Vi lever stadig i et dybt fossilt samfund, og derfor har vi brug for investeringer i vores jordklode.
På det grønne område vil regeringen etablere fem nye naturnationalparker.
Det lyder umiddelbart godt set fra Alternativets synspunkt.
De nye parker skal lægges oven i de 15 parker, som blev aftalt tilbage i 2020, og som stadig ikke er blevet etableret.
Det er jo fine takter, og det er jo natur og grønne skove, men vi mangler bare, at det rent faktisk bliver til noget.
Herudover foreslår regeringen at genindføre det grønne håndværkerfradrag.
Finanslovsforslaget indeholder ikke beskrivelser af, hvilke ydelser der bør være omfattet, og det er lidt svært for Alternativet at forholde sig til.
Intentionen byder vi velkommen i Alternativet, men vi mener også, at Skatteministeriets involvering og erfaringerne fra sidst bør inddrages i designet af et eventuelt nyt håndværkerfradrag, hvis det rent faktisk skal være grønt.
Eksempelvis bekymrer det os, at 61 pct. af borgerne lavede fejl i deres årsopgørelse ved anvendelsen af det gamle håndværkerfradrag i 2022 – det er ikke særlig god implementering – ligesom det også bekymrer os, at der er stor usikkerhed om, hvorvidt håndværkerfradraget overhovedet medfører, at flere foretager eksempelvis en energirenovering, som de ellers ikke ville have gjort.
Derimod er der i vores øjne en risiko for, at et eventuelt grønt håndværkerfradrag ikke giver mere grøn adfærd.
Selv om vi klart mener, at bæredygtig adfærd skal være billigere, skal det jo også helst ske på områder, hvor vi rent faktisk får mere bæredygtig adfærd.
Det er også derfor, jeg med det samme vil opfordre regeringen til at igangsætte en evaluering af det kommende håndværkerfradrag, den her gang med et specifikt fokus på klimaeffekter og på, og om fradraget kan designes, så det reelt medfører ny adfærd.
Så er der hele kulturområdet og vores frivilligsektor, som vi i Alternativet værdsætter højt.
Vi drømmer om et samfund, hvor man forbruger mindre og oplever mere.
Her er lige præcis vores kultur- og frivilligsektor meget essentiel.
På den baggrund er det godt at se, at regeringen vil investere tæt på 70 mio. kr. i vores scenekunst og vores gadeidræt og vores eliteidræt.
Det gælder bl.a. Frivilligrådet, Socialtkompas.dk, Frivilligtjob.dk og Center for Frivilligt Socialt Arbejde.
Så har vi landets minoriteter, som jeg også gerne vil gøre plads til i min tale her.
Regeringen lægger endnu en gang op til at forværre minoriteternes vilkår.
Sidste år var det Sabaah, der arbejder med etnisk minoritets-lgtb+-personer, der mistede en stor del af deres bevilling.
Den her gang er det LGTB+ Danmark, der får skåret væsentligt i deres støtte, og det er en absurd manøvre fra regeringens side.
Sidste år oplevede vi i Alternativet, at regeringen var totalt afvisende over for, at andre måtte prioritere ligestillingsområdet i forhandlingslokalet.
Jeg vil faktisk ligefrem kalde det et veto.
Jeg håber, at landets nye ligestillingsminister vil gøre det klart for resten af regeringen, at det selvfølgelig ikke skal gøre sig gældende igen.
Sidste års finanslovsforhandlinger var simpelt hen tæt på at være regulært skandaløse for et land som Danmark.
Partier skal have lov til at bruge deres forhandlingskapital på at fremme minoriteternes vilkår.
Afslutningsvis vil jeg gøre det klart, at vi i Alternativet selvfølgelig igen møder op til forhandlinger med regeringen.
Vi kommer til at arbejde alt, hvad vi kan, for, at finanslovsforslaget bliver væsentlig bedre.
Tak for ordet.